Els carrers de Carcaixent s’il·luminen amb motiu de les Festes de Nadal
13 de desembre de 2016

Carcaixent

Al llarg d’esta setmana anirà instal·lant-se la il·luminació nadalenca en els diferents carrers de Carcaixent. Enguany, atenent la demanda dels comerciants, s’ha comptat amb la col·laboració de les associacions comercials de la ciutat i s’ha apostat per millorar la decoració dels carrers, no solament instal·lant més decoració sinó, també, redistribuint-la millor perquè arribe a tots els barris de Carcaixent.

En total, l’Ajuntament de Carcaixent realitzarà una inversió de 22.000€ en la instal·lació d’arcs lluminosos i dos arbres de Nadal que, tot i concentrar-se majoritàriament en les zones comercials més concorregudes, s’han procurat repartir perquè tots els veïns i veïnes puguen gaudir de la decoració nadalenca. Tot el material instal·lat està fabricat amb tecnologia LED, de forma que s’optimitza l'ús de la llum emesa i es redueix el consum d'energia i la contaminació.

Paco Salom, alcalde de Carcaixent, ha agraït la col·laboració dels comerciants per tal de coordinar la il·luminació nadalenca, així com la seua implicació junt amb les associacions i entitats locals en les activitats que hi ha previstes en estes dates.  “Hem escoltat les demandes dels comerciants i hem entés que, fent un esforç entre totes i tots, podem convertir Carcaixent en un interessant punt d’atracció no solament per als nostres veïns i veïnes, sinó també per a altres pobles de la comarca perquè puguen vindre a conéixer tot el que els podem oferir", ha afegit.

Paco Salom també ha avançat que esta mateixa setmana es publicitarà la programació de “Carcaixent viu el Nadal”, la segona edició de la campanya de Nadal que organitza l’Ajuntament de Carcaixent en coordinació amb diverses entitats i associacions locals. La programació inclourà, almenys, 20 activitats gratuïtes a la ciutat des d’este mateix cap de setmana fins al dia de Reis. Entre estes, es troben activitats ja tradicionals com el concurs de betlems o el d’aparadors, però  també novetats introduïdes l’any passat com és el Cap d’Any infantil, teatre o l’entrega de cartes a l’Emissari Reial.